Viktor Fischer bliver FC København-spiller i løbet af de kommende timer. Løverne henter landsholdsspilleren i en handel, som skriver sig ind blandt de største i Superliga-historien.

Når FC København i weekenden åbner sæsonen med et pokalderby mod Brøndby kan de forsvarende mestre i samme moment præsentere en ny stjerne for hjemmepublikummet. Viktor Fischer vender 'hjem' til den Superliga, han endnu ikke har spillet en kamp i.

Landsholdsspilleren og en af dansk fodbolds mest interessante personligheder bliver nemlig FCK-spiller i løbet af de kommende timer med mindre noget går grueligt galt. Københavnerne henter Viktor Fischer i den tyske Bundesliga-klub Mainz 05. Og ikke på leje. Nej, landsholdsspilleren kommer til hovedstaden på mere permanent basis.

Allerede i aften lander Viktor Fischer i København. Det gør han efter flere dages hårde forhandlinger mellem FCK og Mainz, som nu munder ud i et køb af den flabede offensivspiller med det store smil og de hurtige driblinger.

LÆS OGSÅ: Medie: Superliga-klub har afvist stort millionbud på topscoreren

Siden weekenden har Viktor Fischers agent, Søren Lerby, befundet sig i Dubai, hvor FC København har været på træningslejr. Her har han stået stand by til det øjeblik, hvor FCK og Fischers tyske arbejdsgiver nåede frem til an aftale. Det er nu sket, og Ståle Solbakken kan derfor glæde sig overfor en tiltrængt og kraftig offensiv indsprøjtning til sit hold.

Ifølge BTs oplysninger betaler FC København på den gode side af 20 millioner kroner for Viktor Fischer. Beløbet kan dog ændre sig når og hvis diverse bonusaftaler træder i kraft.Når beløbet er så forholdsvis højt handler det blandt andet om, at 23-årige Fischer var på kontrakt i Tyskland frem til sommeren 2021.

Fischers snart tidligere klub, Mainz, mangler penge og er derfor gået med til at sælge Fischer, som har fået særdeles begrænset spilletid siden sommerens skifte fra engelske Middlesbrough. Netop spilletid er et 'must' for Fischer, som er lidt af en kæledægge for landstræner Åge Hareide og derfor nu kraftigt kan forøge mulighederne for en plads i sommerens danske VM-trup.

LÆS OGSÅ: Bekræftet: AGF-ikon er til lægetjek i polsk bundklub - forholdet til klub-direktør ødelagde alt

Allerede i sommer kunne BT for første gang fortælle om Ståle Solbakkens interesse i Viktor Fischer. Dengang havde nordmanden ikke råd til den tidligere Ajax-stjerne, der for bare få år siden var et af de mest lysende talenter i europæisk fodbold. Solbakken holdt imidlertid interessen i kog - og nu er retten spiseklar.

Med Viktor Fischers entré i FC København kan Kasper Kusk i øvrigt benytte udgangen og effektuere sit skifte tilbage til AaB. Det kan du læse meget mere om her.

PÅ VIDEOEN ØVERST PÅ SIDEN KAN DU SE OG HØRE VIKTOR FISCHER TALE OM FØLELSER OG ANSVAR